Záznam z rozporového konania

so Slovenskou obchodnou a priemyselnou komorou

k návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Dátum: 7. apríl 2015

Miesto: zasadačka ministra školstva, vedy, výskumu a športu SR

Prítomní: podľa prezenčnej listiny

**Zásadné pripomienky:**

1. Čl. II. bod 1

K Čl. II. bod. 1 § 3 odsek 2 tretia veta

Návrh:

„Ak zriaďovateľ nesúhlasí s navrhnutým kandidátom, požiada radu školy s odôvodnením svojho nesúhlasu o navrhnutie nového kandidáta na základe výsledkov uskutočneného výberového konania.“ a na konci sa pripájajú tieto vety: „Rada školy predloží návrh na nového kandidáta najneskôr do 15 dní odo dňa doručenia nesúhlasu zriaďovateľa. Ak zriaďovateľ nesúhlasí ani s novým navrhnutým kandidátom, uskutoční sa nové výberové konanie na obsadenie miesta riaditeľa postupom podľa § 4.

Odôvodnenie:

Navrhujeme zachovať úlohu rady školy ako výberovej komisie aj pri nesúhlase zriaďovateľa školy na vymenovanie nové kandidáta za riaditeľa školy. Prechodom kompetencií rady školy ako výberovej komisie na zriaďovateľa školy, by boli neakceptované práva členov rady školy, ktorí sú zástupcami rodičov, zamestnancov školy, žiakov a zriaďovateľa školy a prípadne aj zamestnávateľov, ak bol ich zástupca do rady školy nominovaný. Návrh súčasne sleduje aj dosiahnutie vyššieho spoločenského statusu školy, ktorý by bol návrhom zákona skôr potlačený.

**Záver**:

Pripomienka predkladateľom stiahnutá.

1. K Čl. II. bod. 3 § 4 odsek 4 nová veta

Navrhované znenie:

„Ak ide o navrhnutie nového kandidáta podľa § 3 ods. 2, poradie uchádzačov z uskutočneného výberového konania nie je pre radu školy záväzné. Na schválenie návrhu nového kandidáta sa vyžaduje 2/3 väčšina hlasov všetkých členov výberovej komisie.“.

Odôvodnenie:

Navrhujeme zákonom stanoviť pomer hlasov, ktorými je podmienené schválenie nového kandidáta na vymenovanie za riaditeľa školy. Nakoľko zákon umožňuje určiť nového kandidáta nezávisle na poradí výsledkov výberového konania, navrhujeme aby na prijatie uznesenia bola potrebná 2/3 väčšina hlasov všetkých členov výberovej komisie.

**Záver**:

Pripomienka predkladateľom stiahnutá.

1. K Čl. II. bod. 5 § 13 nový odsek 15

Navrhované znenie:

„(15) Za závažné nedostatky zistené v kontrolovanom subjekte sa považujú najmä

a) nesúlad uskutočňovanej výchovy a vzdelávania so štátnym vzdelávacím programom,

b) nesúlad výchovného programu s cieľmi a princípmi výchovy a vzdelávania,

c) výsledky ukončenia štúdia v strednej škole, ak záverečnú skúšku, maturitnú skúšku, záverečnú pomaturitnú skúšku alebo absolventskú skúšku neúspešne vykonalo viac ako 25 % žiakov,

d) nedodržanie povinného materiálno-technického a priestorového zabezpečenia alebo normatívu materiálno-technického a priestorového zabezpečenia,

e) príprava žiakov v odbore štúdia, ktorý nemá škola zaradený v zozname vyučovaných odborov štúdia v sieti škôl.“.

Odôvodnenie:

V bode a) navrhujeme nahradiť text „nesúlad školského vzdelávacieho programu“ za text „nesúlad uskutočňovanej výchovy a vzdelávania“. Školský vzdelávací program je dokument, ktorý nie vždy zodpovedá uskutočňovanej výchove a vzdelávaniu v škole. Zmenu navrhujeme aj z dôvodu novelizácie § 9 ods. 6 školského zákona, podľa ktorého učebnými osnovami môžu byť aj vzdelávacie štandardy príslušného ŠVP. Škola tak môže mať spracovaný školský vzdelávací program v súlade so štátnym vzdelávacím program, avšak uskutočňovaná výchova a vzdelávanie v škole nemusia byť v súlade so ŠVP.

V bode d) oprava skloňovania.

Nový bod e) navrhujeme zaradiť z dôvodu, že v praxi sa tento nedostatok vyskytuje.

**Záver**:

Pripomienka čiastočne akceptovaná.

1. K Čl. III. bod. 2 § 7 nový odsek 9

Navrhované znenie:

(9) Ministerstvo môže udeliť výnimku z kvalifikačného predpokladu podľa § 7 a 8, ak sa výchova a vzdelávanie uskutočňuje podľa medzinárodného programu, projektu schváleného ministerstvom alebo ak sa uskutočňuje výchova a vzdelávanie zamestnávateľom v systéme duálneho vzdelávania.“.

Odôvodnenie:

Navrhujeme rozšíriť možnosť udelenia výnimky z kvalifikačného predpokladu podľa § 7 a § 8 aj pre výchovu a vzdelávanie uskutočňovanú zamestnávateľom poskytovaním praktického vyučovania v systéme duálneho vzdelávania. Návrh vychádza napr. zo skúseností zahraničných systémov duálneho vzdelávania v Rakúsku a Nemecku, ktoré umožňujú udeliť výnimku zamestnancom vykonávajúcim praktické vyučovanie žiakov u zamestnávateľov, ktorí majú dlhoročné skúsenosti a sú uznávanými odborníkmi. Návrh na udelenie výnimky predkladá zamestnávateľ spolu so súhlasom stavovskej alebo profesijnej organizácie.

**Záver**:

Pripomienka predkladateľom stiahnutá.

1. K Čl. III. bod. 3 § 8 nový odsek 8

Navrhované znenie:

(8) Povinnosť doplniť si kvalifikačný predpoklad podľa odseku 1 sa nevzťahuje na učiteľa profesijných predmetov, ktorého týždenný rozsah priamej vyučovacej činnosti v týchto predmetoch je najviac desať vyučovacích hodín týždenne a na majstra odbornej výchovy, učiteľa odbornej praxe a učiteľa umeleckej praxe v systéme duálneho vzdelávania, ktorého týždenný rozsah priamej vyučovacej činnosti je najviac 24 hodín.“.

Odôvodnenie:

Navrhujeme rozšíriť výnimku z povinnosti absolvovať doplňujúce pedagogické štúdium aj pre absolventov vysokej školy, ktorí vykonávajú činnosť majstra odbornej výchovy, učiteľa odbornej praxe a učiteľa umeleckej praxe do rozsahu 24 vyučovacích hodín v týždni, čo zodpovedá trom dňom praktického vyučovania v týždni.

**Záver**:

Pripomienka neakceptovaná.

V Bratislave dňa 7. apríla 2015

**Podpísané za:**

**Ministerstvo školstva, vedy, výskumu a športu SR: Juraj Draxler, v. r.**

**Slovenskú obchodnú a priemyselnú komoru: Jaroslav Holeček, v. r.**